Oom Des (91) skop dat die brandertjies waai | Netwerk24
Oom Des (91) skop dat die brandertjies waai
Deur Elsje du Toit 16 Maart 2017 08:23
Met 'n swembad-noedel wat by die kant van die swembad ingehaak is, ry Des Fairbairn (91) fiets in die water.Foto: Mlungisi Louw
Op 91 jaar is 'n afgetrede geoktrooieerde rekenmeester van Bloemfontein nog heeltemal aan die gang.
By Des Fairbairn is daar nie 'n bril of gehoorapparaat in sig nie en loop hy ook self – sónder 'n kierie.
"Dit is belangrik om jouself fiks en aan die gang te hou," sê hy nadat hy gister (Woensdag) 'n fiksheidsklas by die Anna Swanepoel-fisioterapeute bygewoon het.
Des Fairbairn (91) en sy vriendin, Marguerite Wessels (77), "ry fiets" op hul swembad-noedels.Foto: Mlungisi Louw
Hy en sy vriendin, Marguerite Wessels (77), wat hy sowat twee jaar gelede by die Andrew Murray-gemeenskapskerk ontmoet het, woon pligsgetrou twee keer 'n week akwa-klasse by dié praktyk by.
"Wanneer jy in daardie water klim . . . Boetie, jy moet klou om daardie water te roer," sê Des wat in die Kiepersol-aftreeoord bly.
Vicky Kritzinger, die fiksheidsinstrukteur wat die klas aanbied, laat Des en Marguerite in die water rondspring en skop. Die water maak klein brandertjies soos hulle beweeg.
"Oom Des kon ses maande gelede toe ek hier begin klasgee het, glad nie op een been staan sonder om aan die kant van die swembad vas te hou nie," sê Vicky.
"Deesdae kan hy dit al amper tien sekondes doen."
Maar Des is baie beskeie oor sy vordering.
"Ek doen maar net wat hulle vir my sê. Ek hou van die water, want dit keer dat ek val, maar dit laat my steeds hard oefen," sê hy.
Des het in sy jonger dae van 1947 tot 1957 vir Vrystaat krieket gespeel. Hy het ook tien jaar vir die Collegians-rugbyklub gespeel.
"As kind en jong man was ek baie aktief en ek hou daarvan. Hoekom moet 'n mens ophou?"
Hy is oorspronklik van Oos-Londen, maar het as 17-jarige man vir werk na Bloemfontein gekom.
"Ek hou baie van Bloemfontein, so toe besluit ek om te bly."
Anna Swanepoel, hoof van die praktyk, sê water is 'n baie goeie middel vir ouer mense, beseerdes en diegene wat operasies ondergaan het om vroeg-vroeg met die herstelproses te begin.
Des het vroeër in sy lewe geleer dat 'n gesonde leefstyl hom uit die hospitaal sal hou.
"Toe ek 40 jaar oud was, was ek ses weke in die hospitaal en van daar af nooit weer nie. Die hospitaal en die hof is twee lelike plekke. 'n Mens moet daar uitbly."